作者:元稹
標題:四皓廟
內容:巢由昔避世，堯舜不得臣。伊呂雖急病，湯武乃可君。四賢胡為者，千載名氛氳。顯晦有遺跡，前後疑不倫。秦政虐天下，黷武窮生民。諸侯戰必死，壯士眉亦顰。張良韓孺子，椎碎屬車輪。遂令英雄意，日夜思報秦。先生相將去，不復嬰世塵。雲卷在孤岫，龍潛為小鱗。秦王轉無道，諫者鼎鑊親。茅焦脫衣諫，先生無一言。趙高殺二世，先生如不聞。劉項取天下，先生遊白雲。海內八年戰，先生全一身。漢業日已定，先生名亦振。不得為濟世，宜哉為隱淪。如何一朝起，屈作儲貳賓。安存孝惠帝，摧悴戚夫人。舍大以謀細，虯盤而蠖伸。惠帝竟不嗣，呂氏禍有因。雖懷安劉志，未若周與陳。皆落子房術，先生道何屯。出處貴明白，故吾今有雲。